Super echipa din țara vecină e campioană și la un pas de grupele UCL! Lotul valorează aproape dublu decât al FCSB-ului
Pe 21 mai, are șansa să câștige și Cupa.
Steaua Roșie Belgrad a câștigat campionatul din Serbia pentru a șaptea oară consecutiv! Echipa antrenată de Vladan Milojević (54 de ani) și-a asigurat titlul cu patru runde înainte de final, după victoria cu 2-1 în fața celor de la TSC Backa Topola, fosta adversară a FCSB-ului în Europa League.
Peter Olayinka (min. 55) și Cherif Ndiaye (min. 75) au marcat cele două goluri pentru Crvena Zvezda, în timp ce Ivan Milosavljević a punctat pentru oaspeți în minutul 60. Trupa din Belgrad are 14 puncte avans față de marea rivală, Partizan, și nu mai poate fi ajunsă.
Steaua Roșie, campioana Serbiei! Transferuri de peste 14 milioane de euro
Steaua Roșie Belgrad a avut un parcurs excelent în acest sezon. Din 33 de meciuri, jucătorii lui Vladan Milojević au câștigat 27! Au remizat de trei ori și-au pierdut doar trei jocuri. Înfrângerile au venit însă anul trecut, când echipa era antrenată de israelianul Barak Bakhar. De când a preluat echipa, la finalul lui decembrie, Milojević e neînvins!
Vladan Milojević e la al treilea titlu cucerit cu Crvena Zvezda, după cele din 2018 și 2019. Meritul său este cu atât mai mare cu cât la momentul întoarcerii sale, Steaua Roșie se afla pe locul al doilea în clasament, la un punct în spatele lui Partizan.
Belgrădenii au investit 14,4 milioane de euro în perioada de mercato din vară. Printre alte mutări, au plătit 5,5 milioane de euro pentru mijlocașul sud-coreean In-beom Hwang, venit de la Olympiakos, și 4 milioane de euro în schimbul atacantului Cherif Ndiaye, adus de la Adana Demirspor.
- 43 de milioane de euro valorează lotul Stelei Roșii Belgrad.
- 25,4 milioane de euro valorează lotul lui FCSB, campioana României.
Steaua Roșie Belgrad, la un pas de grupele Champions League!
La fel ca în sezonul trecut, Steaua Roșie Belgrad va reprezenta Serbia în Champions League. De această dată, belgrădenii nu merg direct în grupe, ci au trecut de play-off. Un singur tur, spre deosebire de cele patru pe care trebuie să le treacă FCSB, campioana României!
„Am arătat din nou că suntem cea mai bună și cea mai organizată echipă din Serbia. Nu m-am îndoit niciun moment că vom fi campioni. Chiar și când eram pe locul doi, am spus public că suntem cei mai buni și că vom lua titlul”, a declarat, după meciul cu Backa Topola, directorul general Zvezdan Terzić.
Steaua Roșie Belgrad are șansa să facă „eventul”. Pe 21 mai, belgrădenii vor juca finala Cupei Serbiei în fața celor de la Vojvodina Novi Sad.
Urmăriți SPORT.RO și pe Google News